641 personer, der har kørt for den nu lukkede kørselstjeneste Uber, har fået en ubehagelig hilsen fra Skat. De skal betale en efterregning for indtægter, de har haft for deres kørsel. Det skriver avisen.dk

De foreløbig 641, der har fået en hilsen, har ikke oplyst Skat om deres kørsel for selskabet, eller også har de underdrevet deres indtægter. Det viser Skats gennemgang af chaufførernes økonomiske forhold, og der kan være flere på vej. 250 andre chauffører har nemlig fået en hilsen fra Skat, som beder dem om at redegøre for deres selvangivelser.

-Der forventes at komme yderligere sager til senere, skriver Skat til avisen.dk.

Læs også Endnu en Uber-klon på vej: Sådan har striden udviklet sig

Det var tilbage i marts, at Uber meddelte, at de ville lukke i Danmark. På det tidspunkt kørte 2.000 chauffører for selskabet, som dertil oplyste, at det havde 300.000 registrerede brugere i Danmark.

Forleden kom det frem, at anklagemyndigheden har rejst tiltale mod fem tidligere Uber-chauffører.

De er blevet præsenteret for bødekrav på op til en halv million kroner. Disse fem sager skal behandles af Københavns Byret i juli.

Læs også Bødekrav på 590.000 kroner til Uber-chauffør